ועדת הפנים ואיכות הסביבה, כנסת 17, פרוטוקול מספר 288, 2008-01-09 09:00

אופיר פינס-פז: בוקר טוב, אני מתכבד לפתוח את ישיבת ועדת הפנים והגנת הסביבה.

אופיר פינס-פז: הנושא: צו הכניסה לישראל (פטור מאשרה לאזרחי רומניה) (תיקון), התשס"ח-2008.

אופיר פינס-פז: אנחנו נדון בבקשת מדינת ישראל למתן פטור מאשרה כניסה לישראל לאזרחים רומנים.

אופיר פינס-פז: טיפלנו בבקשה הזאת תקופה ארוכה.

אופיר פינס-פז: טיפלתי בה עוד בהיותי שר הפנים והתחלתי לקדם את הנושא.

אופיר פינס-פז: למעשה, הנושא הזה יגיע היום לסיומו.

אופיר פינס-פז: אני רוצה לקדם בברכה את שגריר רומניה בישראל שמכבד אותנו בישיבה הזאת.

אופיר פינס-פז: בוקר טוב אדוני השגריר, ברוך הבא לכנסת.

אופיר פינס-פז: אנחנו שמחים לארח אותך אצלנו.

אופיר פינס-פז: אנחנו צריכים לקיים את חובת ההתייעצות.

אופיר פינס-פז: אני מבקש מהממשלה וממשרד הפנים להציג את הפניה ואנחנו נדון בה.

אורלי שמואל: עם הצטרפותה של רומניה לאיחוד האירופאי היא הצהירה על פטור חד צדדי, שבעצם מאפשר לאזרחים ישראלים להיכנס באשרת תייר לתקופה של 3 חודשים, ללא צורך באשראי.

אורלי שמואל: ממשלת רומניה מסבירה שחרף כניסתם לאיחוד ה אירופי, הם אינם מוסמכים לנהל משא ומתן בילטראלי ולחתום על הסכמים בילטראליים הנוגעים למשטרי ויזות עם מדינות שפטורות כעת מאשרות.

אורלי שמואל: כעיקרון, רומניה כבר הצהירה על פטור חד צדדי לתיירים מישראל ולכן שר הפנים רוצה כעת להצהיר הצהרה חד צדדית מטעם ישראל, לפטור לתיירים מרומניה לתקופה של עד 90 יום.

אורלי שמואל: כעת, על פי סעיף 17ב של חוק הכניסה, אנחנו מתייעצים עם ועדת הפנים.

אופיר פינס-פז: תודה.

אופיר פינס-פז: משרד החוץ, בבקשה.

צבי רבנר: משרד החוץ המליץ מזמן על מתן פטור מאשרות לאזרחי רומניה.

צבי רבנר: למעשה עוד לפני שהיא נכנסה לאיחוד האירופי, קל וחומר לאחר מכן, בינואר שנה שעברה.

צבי רבנר: בינתיים זה הצטלב עם דרישה של נציבות האיחוד האירופי בבריסל ושל שגריר האיחוד האירופי בישראל, שטענו שיש לנו פטור עם כל מדינות האיחוד האירופי ורומניה נשארה היחידה, שמסיבה כזאת או אחרת התעכב מתן הפטור לאזרחיה.

צבי רבנר: החלטנו על כך קודם, על דעת כל הנוגעים בדבר.

צבי רבנר: עכשיו יש דרישה מפורשת של האיחוד האירופי לקיים את ההסכם איתו ולתת לכל מדינותיו, ללא הסכם נוסף, צו של שר הפנים הפוטר את אזרחי רומניה מאשרות, כמו את כל אזרחי מדינות האיחוד האירופי.

צבי רבנר: כמובן שאנחנו תומכים בכך.

אופיר פינס-פז: משרד התיירות.

רפאל בן חור: אנחנו תומכים באלף ידיים וכל הכבוד.

רפאל בן חור: ישנה התאוששות גדולה בתיירות בארץ.

אופיר פינס-פז: אתה לא אומר את זה בעקבות ביקורו של בוש?

אופיר פינס-פז: אני יודע שהוא גרם לזה שהמלונות בירושלים יהיו עמוסים.

רפאל בן חור: אדוני היושב ראש, המלונות בירושלים נמצאים בתפוסה מלאה כבר הרבה זמן.

רפאל בן חור: גם מלונות תל אביב נמצאים בתפוסה מלאה כבר הרבה זמן וההתאוששות נמשכת.

אופיר פינס-פז: אנחנו דואגים קצת לטבריה.

רפאל בן חור: גם טבריה נמצאת בתפוסה יפה מאוד.

אופיר פינס-פז: מה היקף התיירות מרומניה?

רפאל בן חור: בשנת 2005 היו בסביבות 10,000 תיירים.

רפאל בן חור: היום, ל-7 חודשים הראשונים של השנה, הגיעו בסביבות 19,000 תיירים.

רפאל בן חור: יש שינוי גדול מאוד בתיירות שבאה ממזרח אירופה.

אופיר פינס-פז: מה היקף התיירות של ישראלים לרומניה?

אדוארד לוסיפר: הרבה.

משה שרוני: אפשר לקבל דיווח מבתי הקזינו.

צבי רבנר: ברומניה רשומות 1,300 חברות ישראליות.

רפאל בן חור: מפולין יש עליה דרסטית במספר התיירים, כך גם ממזרח אסיה ומרוסיה.

רפאל בן חור: היום יש תיירות חד יומית שמגיעה מטאבה.

רפאל בן חור: ברגע שיבוטלו הויזות, נגיע למספרים שמעולם לא היו.

רפאל בן חור: התיירים מגיעים ממצרים ומתורכיה לביקור של עד 48 שעות.

אופיר פינס-פז: אדוני השגריר, איך אתה רואה את הדברים?

אדוארד לוסיפר: (נושא דברים באנגלית) אדוני היושב ראש, תודה שהזמנת אותי לכאן.

אדוארד לוסיפר: אני חושב שזאת יוזמה מאוד חשובה.

אדוארד לוסיפר: כפי שאתה יודע, אזרחים ישראלים יכולים להיכנס לרומניה ללא ויזה מאז אמצע 2006.

אדוארד לוסיפר: אזרחים רומנים הם האחרונים מהאיחוד האירופי שעדיין זקוקים לויזה לישראל.

אדוארד לוסיפר: אני חושב שמאוד חשוב לעשות את היוזמה הזאת ולאפשר לתיירים רומנים להיכנס לישראל ללא ויזה.

אדוארד לוסיפר: צריך לקחת בחשבון לא רק את העובדה שכל האזרחים האירופאים נהנים מהאפשרות הזאת, אלא גם את היחסים המיוחדים שקיימים בין ישראל ורומניה.

אדוארד לוסיפר: אנחנו מאוד שמחים על הזכות להיות ביחסים טובים כאלה עם ישראל.

אדוארד לוסיפר: השנה נשמח לחגוג 60 שנה של יחסים בלתי נפסקים בין רומניה לישראל.

אדוארד לוסיפר: רומניה הכירה בישראל מייד לאחר שהיא הוכרזה ומאז אנחנו נהנים מיחסים טובים רצופים.

אדוארד לוסיפר: אנחנו נהנים מיחסים טובים מאוד בכל הרמות.

אדוארד לוסיפר: יש לנו קהילה מאוד חשובה של ישראלים שנולדו ברומניה.

אופיר פינס-פז: במילים אחרות, אתה מרגיש כאן בבית.

אדוארד לוסיפר: בהחלט.

אדוארד לוסיפר: יש אינטרס גדול של רבים מתושבי רומניה לבקר בישראל.

אדוארד לוסיפר: אני בטוח שברגע שהצו יכנס לתוקף ואזרחים רומנים יוכלו להיכנס לישראל ללא ויזה, נראה זרם גובר ועולה של תיירים מרומניה לישראל.

אדוארד לוסיפר: אנחנו נהנים לקבל את התיירים מישראל.

אופיר פינס-פז: אתה יודע כמה ישראלים מבקרים ברומניה כל שנה?

אדואר לוסיפר: אני לא יודע.

אדואר לוסיפר: הרבה מהם –

אופיר פינס-פז: כולל אותי.

אופיר פינס-פז: ביקרתי ברומניה לפני שנתיים.

אופיר פינס-פז: הייתי בחופשה פרטית.

אדוארד לוסיפר: אני יודע.

אדוארד לוסיפר: הייתי בבית הכנסת הגדול בבוקרשט ביום כיפור וגם אתה היית שם ולכן אני יודע שהיית בחופשה ברומניה לפני שנתיים.

אדוארד לוסיפר: אנחנו לא יודעים בדיוק כמה מבקרים ישראלים ישנם ברומניה וגם קשה להגיד כמה מהם באים למטרות תיירות, מכיוון שישנם הרבה משקיעים ישראלים שמגיעים לרומניה והם נכנסים ויוצאים ממנה הרבה פעמים.

אדוארד לוסיפר: ביום חמישי בערב יש תפוסה מלאה במטוסים מבוקרשט לישראל, וביום ראשון אותם מטוסים מגיעים מלאים מתל אביב לבוקרשט.

אדוארד לוסיפר: יש תנועה עסקית רבה בין ישראל לרומניה אבל גם יש הרבה תיירות.

אדוארד לוסיפר: אנחנו מרגישים שעדיין יש מקום לשיפור.

אופיר פינס-פז: תודה רבה.

אופיר פינס-פז: כמו שהזכרת, יש בישראל הרבה אזרחים שנולדו ברומניה והם חלק מהקהילה הרומנית.

אופיר פינס-פז: אנחנו שמחים שהם לא מתאגדים למפלגה.

אופיר פינס-פז: בלי מפלגה רומנית בארץ יש לנו בכנסת נציגים של העליה הרומנית.

אופיר פינס-פז: חבר הכנסת משה שרוני הוא אחד מהם, בבקשה.

משה שרוני: אני חושב שהעיכוב בביטול האשרה הוא תוצאה של בירוקרטיה חוגגת.

משה שרוני: אנחנו שוכחים שרומניה היתה המדינה היחידה שבמלחמת ששת הימים נשארה כאן ואילו יתר הנציגויות מברית המועצות עזבו את ישראל.

משה שרוני: הידידות והנאמנות והלויאליות כלפי המדינה נשארה כמו משנת 1948.

משה שרוני: אני חושב שגם אם רומניה לא היתה נכנסת לשוק האירופאי, היו צריכים לבטל את אשרת כניסה לעם הזה שהוא עם נבון, עם ישר, עם עובד.

משה שרוני: אני חושב שזה מגיע להם.

משה שרוני: אני ממש חוגג היום.

משה שרוני: היו אלי פניות רבות מאזרחי רומניה שרצו לבוא לישראל.

משה שרוני: עכשיו אני משוחרר מזה וזה הכי טוב.

משה שרוני: אני מקדם בברכה את השגריר החדש של רומניה בישראל.

משה שרוני: הכרנו, אני חושב שהוא התחיל להתאקלם והוא מרגיש כמו אצלו בבית.

משה שרוני: איפה שהוא נכנס הוא שומע את השפה הרומנית.

משה שרוני: תודה.

שרה מרום שלו: במקרה גם אני יוצאת רומניה.

משה שרוני: היא נולדה באזור מולדובה בצפון רומניה.

משה שרוני: גם אני מאותו אזור.

שרה מרום שלו: אני מברכת את השגריר ואת ההסכם שסוף סוף באמת בוצע.

שרה מרום שלו: אנחנו יודעים שתמיד היו לנו יחסים טובים עם רומניה.

שרה מרום שלו: כזכור, ממשלת רומניה היתה בין המתווכים שהביאו לשלום עם סאדאת.

שרה מרום שלו: אנחנו תמיד ביחסים טובים איתם.

שרה מרום שלו: לכן טוב מאוד שיבטלו את אשרות הכניסה.

שרה מרום שלו: בכל מקרה זה לא משנה כי לא יגיעו יותר תיירים מכפי שמגיעים היום.

אופיר פינס-פז: לא, ההערכה היא שיהיו יותר.

שרה מרום שלו: היו ויהיו.

שרה מרום שלו: אני מברכת על האישור.

יעקב גלדנברג: אני סוכן נסיעות מנצרת עלית ועובד בחברת גרייבר.

יעקב גלדנברג: בכובע השני שלי, אני מזכיר מפלגת העבודה בעיר.

יעקב גלדנברג: אני שמח ומאושר שבכלל זה הגיע לכנסת.

יעקב גלדנברג: שהאזרחים הרומנים יוכלו לבוא לפה בלי פחד, בלי השפלות ובלי דברים אחרים שקרו.

יעקב גלדנברג: התחלתי להביא אותם עוד בשנת 2000, כאשר ישראל הכריזה על פתיחת גבולות והם עברו הרבה השפלות.

יעקב גלדנברג: אני לא רוצה להזכיר את הדברים האלה כי שר הפנים לשעבר יושב כאן והוא יודע מה שקרה.

יעקב גלדנברג: מתחילת שנת 2007 ועד סוף השנה החברה שלי הביאה בסביבות 80 קבוצות, בערך 3,500 איש.

יעקב גלדנברג: אני יליד בוקרשט, קיבלתי קבוצה מבוקרשט ובאו משם אנשים בעלי השכלה ממקצועות חופשיים והם מאוד נהנו פה.

יעקב גלדנברג: הם נשארו בפה פעור ממה שראו פה.

יעקב גלדנברג: הם חשבו שהם מגיעים למדינה במדבר וכשהם ראו איזו קדמה ואיזה פתיחות יש פה הם נדהמו.

יעקב גלדנברג: הישראלים מאוד פתוחים ומאוד לבביים.

יעקב גלדנברג: אנחנו אנשים טובים ויודעים לקבל אורחים.

יעקב גלדנברג: הם יצאו מפה מאוד מרוצים.

יעקב גלדנברג: אני מברך את יושב ראש הוועדה שהביא את זה לדיון.

יעקב גלדנברג: אני מקווה שכמוני הוא חושב שצריך לבטל את האשרה.

יעקב גלדנברג: אני רוצה לברך את משרד הפנים.

יעקב גלדנברג: התנסיתי מחדש בקשרים עם משרד הפנים ועם מלי ויש שינוי לטובה.

יעקב גלדנברג: יש יחס אחר, מקבלים את האשרות מהר מאוד.

יעקב גלדנברג: לא מוחקים את השמות בלי לשאול ובלי להודיע.

יעקב גלדנברג: אני רוצה להגיד שמשרד הפנים השתנה לטובה ותודה רבה.

יעקב גלדנברג: (נושא דברים ברומנית) אדוני השגריר, אני מברך אותך על כניסתך לתפקיד ומאחל לך בהצלחה.

יעקב גלדנברג: אני בטוח שנמשיך לקיים שיתוף פעולה פורה.

יעקב גלדנברג: תודה.

אופיר פינס-פז: תודה רבה.

אופיר פינס-פז: אני מניח שבירכת אותו ברומנית.

אופיר פינס-פז: אנחנו מקיימים את חובת ההתייעצות וממליצים לשר הפנים, פה אחד, לאפשר בתקנה על פי הכתוב פה: "צו הכניסה לישראל (פטור מאשרה) (תיקון), התשס"ח-2008.

אופיר פינס-פז: בתוקף סמכותי עפ"י סעיף 17(ב) לחוק הכניסה לישראל, התשי"ב-1952, ולאחר התייעצות עם ועדת הפנים של הכנסת, אני מצווה תוספת לצו הכניסה לישראל פטור מאשרה, אחרי קרואטיה יבוא רומניה".

אופיר פינס-פז: זה מעניין שאחרי קרואטיה יבוא רומניה, אבל זה הסדר של האל"ף בי"ת.

אופיר פינס-פז: אנחנו מברכים על הדבר הזה.

אופיר פינס-פז: אנחנו באמת מקווים שביטול האשרה לישראל עבור אזרחי רומניה יחזק את קשרי הידידות בין רומניה לישראל ובעיקר בין העם הרומני לעם הישראלי.

אופיר פינס-פז: כמובן שזה יגביר את התיירות לישראל.

אופיר פינס-פז: בסך הכל אנחנו מאמינים שהדבר הזה יהיה אינטרס משותף גם של רומניה וגם של ישראל.

אופיר פינס-פז: בהזדמנות הזאת אנחנו רוצים להודות לרומניה על כך שפטרה את אזרחי ישראל מאשרה כבר בשנת 2006.

אופיר פינס-פז: אני חושב שהתוצאות מבחינת רומניה היו טובות, גם מבחינת אנשי העסקים הישראלים וגם מבחינת הקהילה הרומנית בארץ, שנסעה בהמוניה לטיולי שורשים.

אופיר פינס-פז: השתתפתי בטיול שורשים מרתק ומדהים בכפרים הקטנים באזור טרנסילבניה.

אופיר פינס-פז: זה אחד הסיורים הכי מרגשים שקיימתי.

אופיר פינס-פז: זה לא היה סיור שורשים שלי, אני לא רומני במוצאי, אלא של חבר קרוב.

אופיר פינס-פז: אנחנו מאשרים את התקנה ומברכים את הממשלה.

אופיר פינס-פז: תודה רבה.

אדוארד לוסיפר: אדוני היושב ראש, תודה רבה.

אופיר פינס-פז: הישיבה נעולה.